**Don Carlo**

*Opera v štirih dejanjih po motivih drame Friedricha Schillerja*

|  |  |
| --- | --- |
| Glasba | **Giuseppe Verdi** |
| Izvirni francoski libreto | **Joseph Méry, Camille du Locle** |
| Italijanski libreto | **Achille de Lauzières, Angelo Zanardini** |
| Izdajatelj partiture | **Casa Ricordi, Milano 1957** |
| Praizvedba | **11. marec 1867, Salle Le Peletier,**  **Théâtre Impérial de l'Opéra, Paris** |
| Premiera | **3. marec 2023, Dvorana Ondine Otta Klasinc** |

**Ustvarjalci operne predstave**

|  |  |
| --- | --- |
| Dirigent | **Valentin Egel** |
| Režiser | **Marin Blažević** |
| Scenograf in oblikovalec luči | **Wolfgang von Zoubek** |
| Kostumografinja | **Sandra Dekanić** |
| Koreografinja | **Maša Kolar** |
| Zborovodkinja | **Zsuzsa Budavari Novak** |
| Asistent režije | **Tim Ribič** |
| Asistent scenografije | **Antonio Romero** |

**Zasedba**

|  |  |
| --- | --- |
| Filip II., španski kralj | **Luciano Batinić** |
| Don Carlo | **Dimitris Paksoglou** |
| Rodrigo Posa | **Domen Križaj** (3., 5., 11. marec)  **Ljubomir Puškarić** (7., 9. marec) |
| Veliki inkvizitor | **Valentin Pivovarov** |
| Elizabeta Valois | **Rebeka Lokar** |
| Princesa Eboli | **Irena Petkova** |
| Menih, Karel V. | **Slavko Sekulić** (3., 5., marec)  **Sebastijan Čelofiga** (7. marec)  **Alfonz Kodrič** (9., 11. marec) |
| Tebaldo | **Valentina Čuden** |
| Glas iz nebes | **Valentina Čuden** |
| Grof Lerma, španski odposlanec | **Dušan Topolovec** |
| Kraljevi glasnik | **Bogdan Stopar** |
| Grofica Aremberška | **Cleopatra Purice** |
| Flamski odposlanci, inkvizitorji, dvorjani, ljudstvo, paži, stražarji, menihi in vojaki | |

*Opera se izvaja v italijanskem jeziku s slovenskimi nadnapisi in ima en odmor po drugem dejanju.*

**Simfonični orkester SNG Maribor**

Koncertna mojstrica **Oksana Pečeny**

**Zbor Opere SNG Maribor**

**Baletni ansambel SNG Maribor**

|  |  |
| --- | --- |
| Korepetitorji | **Robert Mraček, Sofia Ticchi, Kristina Golob** |
| Šepetalki | **Nada Strnad, Sabina Alatič** |
| Slovenski prevod libreta | **Luka Hrvatin** |
| Izvedba nadnapisov | **Franc Marot, Božidar Hadler** |
| Inšpicienti | **Iztok Smeh, Matjaž Marin, Peter Krajnc** |

**Vsebina opere**

**Prvo dejanje**

Španija, okoli leta 1560. Don Carlo, sin španskega kralja Filipa II., išče duševni mir v samostanu sv. Justa, kjer se želi z molitvijo pokloniti spominu svojega dedka, nedavno preminulega cesarja Karla V. Nenadoma uzre meniha, ki se zdi kot izrezana podoba cesarja. Carlov prijatelj Rodrigo, markiz Posa, ki se je pravkar vrnil iz Flandrije, ga spomni na njegovo zavezo flamskemu ljudstvu, ki ga zatira španska oblast. Carlo prizna Rodrigu svojo ljubezen do nekdanje zaročenke Elizabete, s katero se je iz političnih razlogov poročil njegov oče. Carlo in Rodrigo se zavežeta boju za svobodo in prisežeta večno prijateljstvo.

Na vrtu pred samostanom princesa Eboli s pesmijo zabava druge dvorne dame. Ko se jim pridruži še Elizabeta, ji tesno za petami sledi Posa, da bi ji skrivaj izročil Carlovo pismo, v katerem jo prosi za sestanek. Ko ga kraljica sprejme, jo Carlo prosi za posredovanje pri kralju Filipu, da bi ga poslal v Flandrijo, a ga nenadoma preplavijo ljubezenska čustva do nje. Elizabeta ga v strahu zavrne, Carlo pa obupan zbeži. Ko najde kralj Filip Elizabeto brez spremstva, v jezi nažene grofico Aremberško, ki naj bi jo spremljala. Dvorjani se umaknejo, Posa pa ostane sam s kraljem, zato izkoristi priložnost in ga prosi, naj preneha zatirati Flamce. Filip ga zavrne, čeprav je Posa s svojim pogumom naredil nanj velik vtis. Da bi ga obvaroval, ga kralj posvari pred cerkveno inkvizicijo, Posi pa zaupa svoje sume glede žene Elizabete in Dona Carla ter ga prosi, naj zvesto spremlja vsak njun korak. Posa sprejme nalogo, saj ve, da mu bo kraljevo zaupanje pomagalo v prihodnosti.

**Drugo dejanje**

Princesa Eboli v pismu povabi Carla na skrivni sestanek. Carlo je prepričan, da ga čaka Elizabeta, zato nemudoma pohiti, a ko izve, da ga je povabila Eboli, zavrne njene namige in spogledovanje. Princesa spozna, koga v resnici ljubi Carlo in besno priseže, da ga bo razkrinkala. Posa pravočasno prihiti na pomoč in Eboli celo zagrozi s smrtjo, a ga Carlo zaustavi. Po njenem odhodu Posa prepriča Carla, da je zdaj v smrtni nevarnosti, zato ga prosi, naj mu izroči tajne dokumente, da jih bo shranil na varno.

Med javnim sežigom krivovercev na grmadi pred madridsko baziliko Carlo vodi skupino flamskih odposlancev do Filipa, toda kralj zavrne njihove prošnje za svobodo. Ko zavrne tudi Carlovo prošnjo, da bi vladal Flandriji, princ potegne meč proti svojemu očetu. Posa ga razoroži, Carla pa aretirajo. V zahvalo Filip poviša Poso v vojvodo. Medtem ko skupino heretikov pripeljejo na grmado, se zasliši glas od zgoraj, ki vabi njihove duše v nebesa.

**Tretje dejanje**

V svojem kabinetu ponoči kralj razmišlja o svoji starosti in poroki z žensko, ki ga ne ljubi. Posvetuje se s starim in slepim velikim inkvizitorjem, ki za Carla predlaga smrtno obsodbo: kakor je Bog žrtvoval svojega sina, da bi rešil človeštvo, tako mora Filip svojo ljubezen do sina zatreti zaradi vere. Inkvizitor prav tako zahteva Posevo izročitev. Med inkvizitorjevim odhodom se Filip sprašuje, ali se mora posvetna vladavina vselej ukloniti cerkveni oblasti. Ko Elizabeta vstopi, nenadoma ugotovi, da so ji ukradli skrinjico z nakitom. Eboli je gotovo morala vedeti, da je Elizabeta v njej hranila Carlov portret, zato je vzela skrinjico in jo dala kralju. Ko Filip pokaže Elizabeti pogrešano skrinjico, iz nje vzame Carlov portret in jo obtoži prešuštva. Elizabeta priseže, da je nedolžna, a pod pritiskom obtožb omedli. Kralj kmalu spozna svojo zmoto in kliče na pomoč. V kraljevo sobo nemudoma prihitita Eboli in Posa, ki je presenečen nad tem, da kralj tako mogočnega imperija ne more nadzorovati lastnih čustev, medtem ko Eboli čuti predvsem obžalovanje zaradi svojega ljubosumja. Elizabeti na samem skesano prizna, da je ni le po krivem obtožila prešuštva, ampak da je sama zagrešila to dejanje s tem, da je bila kraljeva ljubica. Pretresena Elizabeta jo nažene z dvora, Eboli pa objokuje svojo pregreho in priseže, da si bo do konca svojih dni prizadevala, da bi rešila Carla pred primežem cerkvene inkvizicije.

Carla v zaporu obišče Posa in mu pove, da je s tajnimi dokumenti prevzel krivdo za flamski upor. Poso zdaj čaka zanesljiva smrt, toda preden podleže smrtonosnim strelom, ki mu jih je zadal zamaskirani agent cerkvene inkvizicije, Carlu zaupa, da ga bo Elizabeta naslednji dan čakala v samostanu sv. Justa, obenem pa mu izpove svoje veselje, da je lahko žrtvoval svoje življenje zanj, ki bo postal rešitelj Španije. Filip pride, da bi sklenil mir s Carlom, a ga prevzame žalost, ko vidi umirajočega Poso. Ko se pojavi množica Carlovih podpornikov, da bi ga osvobodili iz zapora, kralj skuša pomiriti njihovo jezo. Carlu uspe pobegniti, drhal pa se pomiri šele, ko vstopi veliki inkvizitor, ki jih s svojo zastrašujočo pojavo prisili k spoštovanju kraljeve avtoritete.

**Četrto dejanje**

Elizabeta je prišla v samostan, kjer je pokopan cesar Karel V., da bi pomagala Carlu, a si zaradi brezupne situacije želi le smrti. Ko se pojavi Carlo, ga spodbudi, naj v čast svojega umrlega prijatelja Pose nadaljuje boj za svobodo v Flandriji. Medtem ko se poslavljata z upanjem na ljubezensko srečo šele v posmrtnem življenju, ju preseneti prihod kralja Filipa in velikega inkvizitorja. Preden ga na kraljev ukaz primejo agenti inkvizicije, si Carlo zada smrtne rane, duh cesarja Karla V. pa se na presenečenje vseh izvije iz teme z naznanilom, da je trpljenje na zemlji neizogibno in da se lahko konča le v nebesih.

**IZ GLEDALIŠKEGA LISTA**

**Giuseppe Verdi: Don Carlo(s)**

Prvo francosko verzijo *Don Carlosa*, opere v petih dejanjih, ki vključuje tudi baletno glasbo, je Verdi komponiral za pariško opero Théâtre Impérial de L'Opéra. Operni libreto sta pripravila Joseph Méry in Camille du Locle po Schillerjevi dramski pesnitvi *Don Carlos, španski infant* (1787). Praizvedbo opere, ki je bila 11. marca 1867 v omenjenem gledališču, si je ogledala tako rekoč vsa pariška elita in celo sam kralj Napoleon III. s soprogo. Izvedba ni bila navdušeno sprejeta, zato je Verdi pet let kasneje opero ponovno predelal za uprizoritev v Neaplju. Leta 1883 pa jo je ponovno predelal za izvedbo v Milanu in jo skrajšal na štiri dejanja, pri čemer je izločil uvodno dejanje v gozdu Fontainebleau, ki ga je dve leti zatem ponovno vključil za uprizoritev v Modeni. Francoski libreto je v italijanščino naprej prevedel Achille de Lauzières, nato pa še Angelo Zanardini. Milanska produkcija opere iz leta 1884 je dosegla pravo zmagoslavje in od takrat se po večini izvaja v tej verziji s štirimi dejanji.

*Don Carlos* (oziroma *Don Carlo*) je Verdijeva četrta uglasbitev besedilne predloge po motivih Friedricha Schillerja. Najprej je komponiral opero *Devica Orleanska*, ki so jo prvič uprizorili z naslovom *Giovanna d'Arco* v milanski Scali leta 1845, dve leti zatem je sledila prva uprizoritev opere *Razbojniki* (*I masnadieri*), leta 1849 pa še praizvedba opere *Luisa Miller*.

Za zidovi mogočnega gradu Escorial, ki je postal arhitekturni emblem španskih kraljev, se odvija tragična zgodba med očetom – mogočnim kraljem Filipom II. in sinom Carlom, med vladarjem in inkvizicijo, cerkvijo in državo. Pomemben motiv opere sta tudi prijateljstvo med Don Carlom in markizom Rodrigom Poso ter neuslišana ljubezen med Don Carlom in princeso Elizabeto, ki se je poročila s kraljem Filipom II. Toda kot ugotovi kralj Filip II. v svoji ariji *Ella giammai m'amò* (*Nikoli me ni ljubila*), je šlo za poroko iz političnih interesov, saj se je že pred tem zaljubila v njegovega sina Carla. Če odmislimo ljubezenski trikotnik med kraljem, sinom Carlom in kraljico Elizabeto, ki ga usodno pretrese ljubosumje princese Eboli, se resnična družbena in politična tragedija odvija med Filipom in Velikim inkvizitorjem.

Leta 2012 je deveto uprizoritev *Don Carla* v Dunajski državni operi pripravil režiser Daniele Abbado, sin nekdanjega vodje Opere in italijanskega dirigenta Claudia Abbada, ki je bil glasbeni vodja izredno odmevne izvedbe na Dunaju že leta 1989. Po njegovem mnenju je t. i. milanska različica *Don Carla* v štirih dejanjih bolj »kompaktna« in nima toliko »slabosti« kot nekoliko razvlečena izvirna francoska postavitev. Po videnju režiserja Abbada sta v operi pomembna zlasti njen začetek in konec, ki se odvijata v samostanu, v svetu menihov, iz katerega vlada kralj Filip II, sin preminulega rimsko-nemškega cesarja Karla V. Abbado je prav tako prepričan, da je Verdi v Don Carlu želel podati lastno vizijo »divine commedie«, ki učinkuje kot nekakšen »labirint« v inferno. Drugi pomembni vidik je nesrečno očetovstvo, ki se kaže v odnosu Filipa II. do sina Carla. Poudarjen je tudi odnos Filipa do Velikega inkvizitorja, ki v obrisih nakazuje predhodnika Velikega inkvizitorja iz romana *Bratje Karamazovi* Fjodorja Dostojevskega.

*Don Carlo* je prva Verdijeva opera, ki jo lahko označimo kot glasbeno dramo. V predelani verziji se opera začenja z zborom redovnikov in s solom meniha, ki se Don Carlu zdi nadvse soroden glasu pokojnega dedka, cesarja Karla V. Zbor spremljajo nizka godala in pihala in poustvarjajo mračno vzdušje, ki preveva celoten prvi prizor. Po spevni ariji Don Carla ter duetu Don Carla in Rodriga se prizor zaključi s popularnim napevom, ki ga Verdi pozneje ponovi na dramatično izpostavljenih mestih kot temo prisege prijateljstva Rodriga s Carlom. Drugi prizor prvega dejanja uvede zbor kraljičinih dvornih dam, ki se mu pridruži pesem princese Eboli s prizvokom seguidille. Naslednji duet nosi oznako »scena«, terzettino obligato, ki se razvije med princeso Eboli in Rodrigom, v katerega posega kraljica Elizabeta s svojimi resnobnimi komentarji. Sledi nežna Rodrigova romanca, ki je sestavljena iz dveh kitic. Posebno mesto zavzema duet kraljice Elizabete in Don Carla, ki izraža bogato paleto razpoloženj. Duet začenja Carlova otožna melodija, ki se spleta v glasbenem dialogu treh flavt in klarineta. Filipov recitativ in mrmrajoči zbor nato privedeta do žalostne Elizabetine romance v slovo umrli dami, ki jo naznani angleški rog, prizor pa sklene obširen duet kralja Filipa in Rodriga, ki je ena najmočnejših točk opere. Čeprav sta vpeta v intenziven glasbeni dialog, pevca večinoma ne pojeta skupaj, ampak se združita šele na koncu dueta. Verdi je na tem mestu posegel po novem načinu izražanja, ki je značilen predvsem za njegove poznejše opere, zlasti *Otello*.

Drugo dejanje uvaja orkestralna predigra, ki je zasnovana na ljubezenski temi iz Carlove arije, ki jo zaznamujejo drzni harmonski postopi. Sledita duet princese Eboli in Carla in nato še tercet Eboli, Carla in Rodriga. Še posebej zadnjega odlikuje mojstrska glasbena karakterizacija različnih razpoloženj. Na koncu prizora izvede orkester značilno temo prisege prijateljstva. V finalu drugega dejanja se v prizoru javnega sežiganja krivovercev še najbolj kaže vpliv francoske velike opere, pri čemer glede prikazovanja množičnega ansambla izstopa predvsem slavnostna koračnica, ki velja za eno najboljših pred *Koračnico zmagoslavja* (*Marcia trionfale*) iz opere *Aida*.

Zelo ekspresiven je prvi prizor tretjega dejanja, v katerem solistični violončelo ustvarja pesimistično atmosfero in naveličanost nad življenjem. Monolog kralja Filipa, ki nato nastopi kot nekakšno ogledalo duševnosti, povezuje recitativ in arijo, kar je prav tako Verdijev poskus v novem, bolj dramatičnem načinu izražanja. S turobnostjo prežet je tudi duet Filipa in Velikega inkvizitorja, ki ga Verdi nadvse vešče oblikuje v napet dialog med dvema basovskima glasovoma. Naslednji kvartet kralja Filipa, kraljice Elizabete, princese Eboli in Rodriga velja za nekakšnega predhodnika znamenitega kvarteta *Bella figlia dell'amore* iz opere *Rigoletto.*

Drugi prizor tretjega dejanja je naslovljen kot *Rodrigova smrt in upor*, v njem pa izstopa zlasti nastop zbora, kar kaže na Verdijev novejši način obravnavanja zbora, kakršnega zasledimo v poznejših delih, zlasti v *Otellu*. Orkestralni uvod je osnovan na mračni figuri godal in oboe med ljubezenskim duetom Elizabete in Carlosa iz prvega dejanja izvirne različice. Pri nekaterih novejših izvedbah sklenejo omenjeni prizor z Rodrigovo smrtjo, kot je storil Verdi pri pariški praizvedbi. Zadnje četrto dejanje se začenja z orkestralno predigro, v kateri se po dvanajstih taktih oglasi tema menihov iz prvega dejanja. Arija Elizabete, ki sledi, je v melodičnem smislu ena najlepših v operi. Nastopi tudi reminiscenca na temo ljubezenskega prizora. Med pevske vrhunce opere sodi tudi duet Elizabete in Carlosa.

V Mariboru so Verdijevo opero *Don Carlo* izvedli v sezoni 1999/2000, in sicer s premiero 11. oktobra 1999. Režijsko in scensko jo je pripravil Giampaolo Zennaro, kostumograf je bil Fabio Bergamo, zborovodja Robert Mraček, dirigiral pa je Stefano Pellegrino Amato. Glavne vloge so poustvarili Georg Pappas, Valentin Pivovarov (Filip II.), Miro Solman, Ante Ivić (Don Carlo), Franco Bordoni, Valentin Enčev, Jaki Jurgec, Nikola Mitić (Rodrigo Posa), Tullio Falconi (Veliki inkvizitor), Ljudmila Vehova, Irina Vežnjevec (Elizabeta), Svetlana Čursina, Dragica Kovačič, Zlatomira Nikolova (Princesa Eboli) idr. Bilo je sedem predstav.

***dr. Manica Špendal***

**Don Carlo – Verdijevo iskanje glasbenodramaturške popolnosti v zvrsti (velike) zgodovinske opere**

Verdijeva najdaljša in nedvomno najambicioznejša opera *Don Carlo*, ki je bila izvedena v pariški Operi (Salle Le Peletier) 11. marca 1867 v izvirnem francoskem naslovu *Don Carlos*, je temačna in dramatična glasbena epopeja, ki se napaja iz verskih in političnih napetosti na vrhuncu španske inkvizicije za časa vladavine Filipa II. Španskega. Intenzivno prepletanje zasebne in politične sfere se ne kaže zgolj v trikotnikih Filip – Elizabeta – Don Carlo ali Elizabeta – Don Carlo – Eboli, ampak tudi v odnosu med očetom in sinom, v katerem gre za v psihološkem smislu očiten ojdipovski kakor tudi za političen upor sina Dona Carla očetu Filipu, ki presega politično vprašanje osvoboditve Flandrije, saj se je Filip iz političnih razlogov poročil z izvoljenko svojega sina, francosko princeso Elizabeto Valois. Pomembna vprašanja, ki jih sicer z nekaterimi svobodnimi umetniškimi intervencijami znotraj samega sižeja po dramski predlogi *Don Karlos, Infant von Spanien* Friedricha Schillerja razpira ta Verdijeva zgodovinska opera, se dotikajo tudi stoletja dolgega boja med posvetno in cerkveno oblastjo, ki se je še okrepil po vzponu reformacije in evropskega humanizma, zato ne preseneča, da se v Verdijevi partituri zrcalijo prav najbolj dramatični idiomi italijanske romantike, ki po eni strani podčrtujejo psihološko kompleksnost protagonistov in gosto prepredenost konfliktov interesov, trdno utemeljenih v zgodovinskih dejstvih, po drugi plati pa se v liku markiza Rodriga Pose utelešajo stališča Verdija kot tankočutnega umetnika, vnetega zagovornika svobode in podpornika osvoboditve tedanje Italije izpod oblasti Habsburžanov.

Opera *Don Carlo(s)* je intrigantna tudi v kontekstu Verdijeve skladateljske (hiper)produkcije, ki se ne kaže le v številnih glasbenih domislicah, ki nato med samim procesom urejanja gradiva niso bile vključene v končno glasbeno podobo opere, ampak tudi v skorajda dvajsetletni evoluciji revidiranja partiture, začete že pred pariško premiero. Tako je Verdi že leta 1866, ko je dokončal opero v petih dejanjih na francoski libreto Josepha Méryja in Camilla du Locla, a še brez baletnih prizorov, ki so obenem tudi najznačilnejši dodatni element v zvrsti vélike opere (fr. *grand opéra*), iz partiture izločil duet Elizabete in princese Eboli iz prvega prizora četrtega dejanja, duet Carlosa in Filipa po Posevi smrti v drugem prizoru četrtega dejanja ter dramatično soočenje med Elizabeto in Eboli med ljudsko vstajo v istem prizoru. Ko je Verdi dokončal baletni del opere, se je že med vajami v začetku leta 1867 pokazalo, da se predstava brez nadaljnjih posegov ne bo končala pred polnočjo – kar je bil časovni mejnik za obiskovalce iz pariških predmestij, da bi lahko ujeli še zadnje vlake do svojih destinacij –, zato je privolil v še nekaj dodatnih rezov, kot so denimo uvod v prvo dejanje (z zborom drvarjev in njihovih žena, vključno z nastopom Elizabete), kratek vstopni solo markiza Pose iz prvega prizora drugega dejanja in del »dialoga« med kraljem Filipom in Poso na koncu drugega prizora drugega dejanja. Prav v takšni glasbeni konstelaciji, vključno z dokomponiranimi baletnimi točkami, je izšla prva tiskana edicija opere *Don Carlos*,[[1]](#footnote-1) ki pa jo je po Verdijevem odhodu vodstvo pariške Opere še dodatno oklestilo – a tudi to ni rešilo problema kompaktnosti dela, ki je z repertoarja pariške operne hiše »izginilo« po letu 1869.

Še več nadaljnjih posegov v glasbeno teksturo opere je bilo izvedenih po prevodu francoskega libreta v italijanščino v avtorstvu Achilla de Lauzièresa. Toda prva uprizoritev opere v italijanskem prevodu se ni zgodila v tedanjem še vedno zelo politično razdrobljenem italijanskem kulturnem okolju, ampak v Kraljevi operni hiši v Londonu pod glasbenim in režijskim vodstvom Michaela Coste. Z omenjeno produkcijo Verdi ni bil zadovoljen, ker je Costa brez njegove privolitve izločil prvo dejanje, prav tako pa je močno skrajšal baletno glasbo iz tretjega dejanja in bodisi premaknil ali oklestil še nekatere druge pevske točke (denimo Carlovo arijo *Io la vidi* iz prvega dejanja, duet Filipa in Velikega inkvizitorja in Elizabetino arijo iz petega dejanja). Prav ti posegi pa so kasneje Verdija napeljali k lastnemu samokritičnemu premisleku o morebitnih glasbenodramaturških optimizacijah. Po prvih italijanskih uprizoritvah v Bologni (s premiero 27. oktobra 1867) in rimski premieri 9. februarja 1868 v Teatru Apollo je bila opera 25. marca 1868 prvič izvedena tudi v milanski Scali – s spremembami v poimenovanju dveh vlog, ki jih je za rimsko produkcijo predvidel papeški cenzor, pri čemer je Veliki inkvizitor postal Gran Cancelliere, Menih oziroma Cesar Karel V. pa Samotar –, toda kritiko in občinstvo sta še vedno motila predolgo trajanje in dramaturška razvlečenost opere. Po neuspešni prvi produkciji v Neaplju leta 1871 je Verdi na prošnjo vodstva operne hiše na dveh mestih preoblikoval glasbeno materijo, in sicer v duetu Filipa in Rodriga iz drugega prizora drugega dejanja, prav tako pa je izločil del *allegro marziale* iz finalnega dueta Elizabete in Carla, četudi s popravkoma, kot zatrjuje britanski operni učenjak in Verdijev biograf Julian Budden, še vedno ni bil zadovoljen.

Med možnimi končnimi edicijami opere *Don Carlo*, ki jih poleg izvirne francoske konfiguracije najdemo danes na opernih odrih, je najpogostejša izbira t. i. druga milanska različica. Intervencije dirigenta Michaela Coste za prvo londonsko produkcijo so povzročile nov ustvarjalni premislek po letu 1875, ko se je Verdi podrobneje seznanil z recepcijo različnih uprizoritev opere *Don Carlo*. Ideja o novi, kompaktnejši različici v štirih dejanjih je začela intenzivno zoreti po aprilu 1882, ko se je Verdi dalj časa zadržal v Parizu, da bi s prevajalcema in libretistoma Charlesom Nuitterjem in Camillom du Loclom pripravili francoske različice oper *Macbeth*, *Moč usode* (*La forza del destino*) in *Aida*. Po devetih mesecih intenzivne revizije, v kateri sta bila izločena izvirno prvo dejanje in baletna glasba, je bil Verdi končno zadovoljen, tudi po zaslugi sodelovanja prevajalca Angela Zanardinija, ki je leta 1883 revidiral in dopolnil izvirni Lauzièresov italijanski prevod libreta. Ker je bila ta nova različica opere v štirih dejanjih prvič izvedena v milanski Scali 10. januarja 1884, je v glasbenogledaliških krogih obveljala kot »milanska« edicija. Kljub Verdijevi privolitvi v izločitev prvega dejanja pa si je že po dveh letih premislil in dopustil tudi možnost uprizoritve v petih dejanjih z izvirnim prvim dejanjem v gozdu Fontainebleau, a brez baletne glasbe. Ta različica, ki je bila prvič izvedena 29. decembra 1886 v Modeni, je postala znana kot »modenska edicija« in jo je v samostojni obliki izdala tudi glasbena založba Ricordi.

Kot je o nastanku literarne predloge opere *Don Carlo(s)* zapisal skladatelj in glasbeni publicist Ciril Cvetko (1920–1999), brat muzikologa Dragotina Cvetka, je Friedrich Schiller v svoji zgodovinski tragediji v petih dejanjih nameraval predstaviti »družinsko podobo kraljevske hiše«, a se mu je med ustvarjanjem močno razširila psihološka in idejna konstelacija v smeri »idejne drame«,[[2]](#footnote-2) pri tem pa se je zgodil pomemben premik dramaturškega fokusa z naslovne osebe Don Carlosa na njegovega starejšega prijatelja, markiza Rodriga Poso, s pomočjo katerega je pesnik in dramatik izpovedal svoj svetovni nazor in boj proti posvetnemu absolutizmu in represiji cerkvene inkvizicije. Schillerjev dramski siže, ki je nastal leta 1787, tako rekoč na »predvečer« francoske buržoazne revolucije, prepričljivo odstira temačne plasti »zlate dobe« španskega absolutizma, ki se je iz političnih razlogov močno naslanjal na že stoletja preizkušeno metodo likvidacije heretikov (in tudi drugih idejno-političnih nasprotnikov), kot jo je prakticirala španska inkvizicija. V Schillerjevem pripovednem toku in psihološki »rekonstrukciji«, ki jo je v veliki meri prevzel tudi Verdi, se protagonist Don Carlos, sicer dedič španskega prestola, kaže kot izpeljanka hamletovske figure, razdvojene med nemogočimi ljubezenskimi čustvi do Elizabete Valois, ki je po poroki s Filipom II. postala njegova mačeha, ter utopičnimi ideali o svobodi in drugačni politični prihodnosti.

Kot je zapisal ameriški muzikolog Joseph Kerman, si »Verdi v nobeni drugi operi ni bolj prizadeval za uspešen spoj individualnih usod z usodami narodov.« Še več, sledeč Schillerjevemu idealizmu, mu je z dramatičnimi glasbenimi upodobitvami v naboru svojih opernih oseb uspelo utelesiti vse breme zgodovinskih dogodkov tistega časa. Razlog za to se morda skriva tudi v Verdijevi osebni afiniteti do prav te Schillerjeve predloge, četudi je njegova dramska besedila pred *Don Carlom* že trikrat uspešno prenesel v glasbenogledališki medij, in sicer v operah *Giovanna d'Arco* (*Ivana Orleanska*), *I masnadieri* (*Razbojniki*) in *Luisa Miller*. Kakorkoli že, skladateljevo tesno sodelovanje s francoskima libretistoma, Méryjem in du Loclom, je vodilo do prepričljive odrske reprezentacije veličastne, a v marsičem problematične španske zgodovine, pri čemer še posebej izstopa družbeni ritual javne obsodbe in obenem tudi usmrtitve krivovercev, znane kot *auto-da-fé* (izraz dobesedno označuje »dejanje (iz) vere«), ki je potekala po večini na večjih trgih pod »predsedovanjem« vodstva cerkvene inkvizicije. Kljub prigovarjanju libretistov je Verdi ohranil dialoga, ki se še danes zdita nekoliko nekonvencionalna v kontekstu italijanske romantične operne tradicije: gre namreč za znameniti konfrontaciji dveh basovskih glasov, in sicer v duetu Filipa z Rodrigom Poso in v Filipovem duetu z Velikim inkvizitorjem. Prav v teh karakterizacijah nam Verdi razkriva novo globino glasbene substance, ki seže onkraj tipizacij tragičnih ljubezenskih trikotnikov, v katerih se poleg že omenjenega ojdipovskega boja med očetom in sinom za Elizabetino naklonjenost znajde tudi konkurenčna naklonjenost do sina, ki jo markiz oziroma v vojvodo povišani Posa vzbuja v kralju Filipu II., pri tem pa učinkuje kot zamenjava oziroma surogat za Filipovega odtujenega sina Carla.

Dramski učinek sopostavljanja številnih perspektiv, ki ga Verdi vzdržuje z mogočno in dinamično razplasteno glasbeno arhitekturo, nihajočo med javnim spektaklom in intimno izpovedjo, se v polni zvočni interakciji vokala in orkestra udejanji tudi v tej operi, pri čemer ostaja odprto vprašanje, ali gre v primeru »staromodne« glasbe, ki obkroža Poso, za nekakšen primer avtoportretiranja skladateljevega mladostnega idealizma. Zdi se, da se v duetih Carla in Elizabete, ki jih močno preveva ljubezenski topos v vseh svojih razpoloženjskih odtenkih, neizogibno izrisuje jedro dramatične resnice, ki jo zaznamuje predvsem spoznanje, da je trpljenje neprepodljiva stalnica (tuzemskega) življenja, medtem ko ostaja obljuba večne ljubezni v realnem življenju nedosegljiva iluzija, ki je »uresničljiva« šele v onstranstvu. Verdi se tudi tokrat izkaže kot velik metafizik v vnaprej spodletelem iskanju svobode kot politične utopije: ko Posa opiše teror, ki ga povzroča represivno kolesje Filipovega režima, se negacija politične utopije ozvoči v globokem glasbenem breznu oziroma v eni izmed najbolj pretresljivih disonanc, kar jih je skladatelj napisal. Tudi domnevna spogledljiva očarljivost princese Eboli se – kot namiguje že naslov pevske točke *Canzone del velo* (*Pesem tančice*) – ironično izkaže kot alegorična fasada gorečih strasti, ki nujno vodijo v katastrofo.

Glasbena mašinerija italijanskega opernega velikana nam v *Don Carlu*, ne naslika le vseprežemajoči občutek usodnosti, brezizhodnosti in vnaprej spodletelega poskusa preboja v svobodo, ampak nas z domiselno preoblikovanimi motivičnimi odmevi popelje na melanholično pot samoočiščenja, kar prav gotovo ni botrovalo k večji priljubljenosti opere v času, ki je bistveno bolj naklonjen strukturno preglednejšim tragedijam, kot je denimo *Aida*, v katerih ne manjka plesnega ambienta, z eksotiko prežete erotike ali celo pompoznejših paradnih točk. Opera *Don Carlo* se je po vsem tem času notranjih katarz, usmerjenih v iskanje dramaturško popolne glasbene teksture, ki se je po številnih formalnih in vsebinskih transformacijah iz velike francoske zgodovinske opere prelevila v italijansko glasbeno dramo, pokazala kot Verdijev najboljši približek Shakespearjevi drami, in to še toliko bolj kot tri opere (*Macbeth*, *Othello* in *Falstaff*), ki so dejansko nastale po dramskih predlogah legendarnega angleškega barda. Navsezadnje je prav umetniška resnica, ki subtilno veje nad dinamičnim preigravanjem številnih paradoksov življenja, tisto, kar nas med posredovanjem mukotrpnih in ponavljajočih se lekcij zgodovine vedno znova nagovarja onkraj blišča opernega spektakla in z dramo nasičene glasbene ekspresije.

***Benjamin Virc***

**BIOGRAFIJE**

**Valentin Egel, dirigent**

Dirigent Valentin Egel je leta 2019 zmagal na mednarodnem tekmovanju mladih dirigentov »Lovro von Matačić« v Zagrebu, na tekmovanju vseh nemških glasbenih akademij in bil uvrščen na seznam »maestrov prihodnosti« nemškega dirigentskega foruma. Od leta 2017, ko je zmagal na dirigentskem tekmovanju Radijskega simfoničnega orkestra Leipzig, ga kot nadarjenega dirigenta promovira tudi Nemški glasbeni svet. Valentin Egel je študiral dirigiranje na glasbeni akademiji v Weimarju in v Blommingtonu v ZDA, na mojstrskih tečajih pa se je izpopolnjeval pri učil pri mednarodno priznanih dirigentih, kot so Teodor Currentzis, Arthur Fagen in Peter Gülke. Ker izhaja iz izrazito glasbene družine, se je z glasbo ukvarjal že zelo zgodaj, začenši z učenjem klavirja, violine ter s petjem v deškem zboru katedrale v Freiburgu. V svoji naglo vzpenjajoči se glasbeni karieri je kot dirigent sodeloval s številnimi orkestri, kot so Radijski simfonični orkester Leipzig, Simfonični orkester BBC Manchester, Državna filharmonija Nürnberg, Beograjska filharmonija ter Orkester Radia in televizije Zagreb. Prav tako je sodeloval z mednarodno priznanimi solisti, kot so violončelist Bruno Delepelaire, pozavnist Fabrice Millischer in trobentač Reinhold Friedrich. Med njegovimi prihodnjimi angažmaji velja omeniti dirigiranje koncertnih dogodkov po Nemčiji, Hrvaški, Severni Makedoniji, Romuniji, Bolgariji in Švedski. Valentin Egel je šef dirigent Simfoničnega orkestra KHG iz Freiburga in je bil pred kratkim povabljen, da postane šef dirigent Mlade komorne filharmonije Berlin, na mesto šefa dirigenta je bil v sezoni 2022/2023 imenovan tudi v HNK Ivana pl. Zajca na Reki.

**Marin Blažević, režiser**

Marin Blažević je dramaturg, operni režiser, kreativni producent in profesor na področju gledališkega ter uprizoritvenega izobraževanja s sedežem v Zagrebu, ki je trenutno angažiran kot ravnatelj in umetniški direktor Hrvaškega narodnega gledališča Ivana pl. Zajca na Reki. V svoji karieri se je loteval najrazličnejših umetniških, akademskih in administrativnih nalog, projektov in odgovornosti, med drugim je poučeval na Akademiji dramske umetnosti, Glasbeni akademiji Univerze v Zagrebu ter na Umetniški šoli Univerze Columbia v New Yorku. Predavanja, seminarje in mojstrske tečaje s področja sodobne gledališke teorije in prakse, uprizoritvenih umetnosti in dramaturgije je vodil na številnih cenjenih univerzah in umetniških šolah po svetu, kot so Yale School of Drama (ZDA), Akademija za gledališče Univerze za umetnost v Helsinkih, Šola za umetnost in oblikovanje Roski v Južni Kaliforniji, Kraljevi inštitut za tehnologijo v Melbournu idr. Svoje prispevke objavlja v angleškem, hrvaškem, slovenskem, italijanskem in drugih jezikih. Med knjigami, ki jih je urejal, je tudi zbornik o delu gledališke skupine Via Negativa iz Ljubljane z naslovom Ne (2011). Kot dramaturg deluje na dramskem in opernem področju. Med predstavami, pri katerih je sodeloval, izstopajo Miss Julie, Who the Fuck is Marko Mandić, Trilogija o hrvaškem fašizmu, Rigoletto ter interaktivna opera ReCallas. Z nagrajenim gledališkim projektom Aleksandra Zec (2014), ki je nastal v sodelovanju z režiserjem Oliverjem Frljićem, je gostoval po vsej Evropi. V zadnjih letih se posveča predvsem režiji opernih predstav. Tako je denimo režiral Händlovo opero Julij Cezar v Egiptu v HNK Ivana pl. Zajca na Reki (2016) in v Cankarjevem domu v Ljubljani (2017), leta 2022 pa je predstava gostovala na opernem festivalu Savonlinna na Finskem. Na festivalu je bila uprizorjena tudi Blaževićeva metaopera Harlekin (Arlecchino) Ferruccia Busonija, ki je nastala v koprodukciji med HNK Reka in HNK Osijek. Nagrajene produkcije oper Macbeth, Otello in Falstaff so bile občinstvu predstavljene kot trilogija Verdi-Shakespeare (HNK Ivana pl. Zajca na Reki, sezona 2017/2018). Prav tako je režiral operi Aida in Carmen, ki sta bili uprizorjeni na Festivalu poletne klasike v puljski Areni, Gounodevo opero Romeo in Julija (v koprodukciji s HNK Ivana pl. Zajca na Reki ter gledališčema Manifestazioni in Teatro Alighieri v Ravenni), Straussovo Elektro (2019, HNK Ivana pl. Zajca na Reki v koprodukciji s Cankarjevim domom Ljubljana) ter Puccinijevo Tosco in Verdijevo opero La traviata (HNK Ivana pl. Zajca na Reki).

**Luciano Batinić**

Basist Luciano Batinić je po končani gimnaziji v rodni Makarski in Glasbeni šoli Josipa Hatzeja v Splitu nadaljeval šolanje na Stomatološki fakulteti, na kateri je diplomiral leta 2004, ob študiju pa se je zasebno izobraževal iz petja pri Noniju Žuncu in nato še na Glasbeni šoli Vatroslava Lisinskega v razredu Bojana Bogrmilovića. Vokalno tehniko je izpopolnjeval pri nacionalnem prvaku Vitomirju Marofu in v opernem studio milanske Scale pri mednarodno priznanih pevcih, kot so Leyla Gencer, Luciana Serra, Luis Alva in Leo Nucci. Udeležil se je številnih mojstrskih tečajev pod vodstvom Christe Ludwig, Bonalda Giaiottija in Paola de Napolija. V Hrvaškem narodnem gledališču Zagreb je debitiral leta 2002 v vlogi Pimena iz opere Boris Godunov Modesta Musorgskega, še isto leto pa je postal stalni solist Opere, leta 2009 pa je bil imenovan za opernega prvaka. Od marca 2016 je imetnik naziva nacionalnega prvaka Opere HNK v Zagrebu. Poustvaril je številne pomembne basovske vloge, kot so Procida (Sicilijanske večernice), Filip II. (Don Carlo), Zaccaria (Nabucco), Oče gvardijan (Moč usode), Fiesco (Simon Boccanegra), Arkel (Pelej in Melisanda), Daland (Večni mornar), Heinrich der Vogler (Lohengrin), Gurnemanz (Parsifal), Scarpia (Tosca), Boris (Boris Godunov) idr. Gostoval je v različnih opernih hišah na Hrvaškem, v HNK Ivana pl. Zajca na Reki, HNK Osijek in HNK Split. Na mednarodnih odrih pogosto nastopa v Komični operi Berlin, milanski Scali, Teatru Donizetti v Bergamu, beneški operni hiši La Fenice, Mestnem gledališču Bern, Državnem gledališču Wiesbaden, graški Operi, Operi v Dijonu, Državnem gledališču Braunschweig, Mestnem gledališču Celovec, Saški državni operi v Dresdnu in v številnih drugih. Za svoje umetniške dosežke je prejel več nagrad in priznanj, med drugim nagrado hrvaškega gledališča za upodobitev vloge Leporella v Mozartovi operi Don Giovanni (HNK Split, 2007), nagrado Društva Richard Wagner iz Zagreba (2013), tri nagrade Vladimirja Ruždjaka (2006, 2015 in 2020) in nagrado Milke Trnine leta 2013.

**Dimitris Paksoglou**

Dimitris Paksoglou se je rodil v Atenah v Grčiji, kjer je svojo umetniško pot začel kot študent dramske igre na Nacionalni visoki šoli dramskih umetnosti. Kot igralec je nastopal v različnih grških gledališčih, vključno z antičnim gledališčem v Epidavru, grškim narodnim gledališčem in atenskim Megaronom. Kasneje se je odločil za spremembo kariere in začel študirati petje na Nacionalnem glasbenem konservatoriju v Atenah, kjer je z odliko diplomiral pod mentorstvom priznanega baritonista Kostasa Paskalisa in sopranistke Marine Krilovici. Po selitvi v Francijo je redno nastopal v več tamkajšnjih opernih gledališčih. Zaradi njegovih poustvarjalnih uspehov v tujini ga je Grška nacionalna opera angažirala kot glavnega tenorista. Med njegovimi vlogami zasledimo vse vidnejše tenorske kreacije, kot so Radamès (Aida, Stade de France), Gustav III. (Ples v maskah, Grška nacionalna opera), Des Grieux (Manon Lescaut, Grška nacionalna opera), Don José (Carmen, Gledališče Heroda Atiškega, Grški festival), Pinkerton (Madama Butterfly, Grška nacionalna opera), Alfredo (La traviata, Atenski festival, Grška nacionalna opera), Turiddu (Cavalleria rusticana, Opéra de Saint-Etienne, Grška nacionalna opera), Macduff (Macbeth, Grška nacionalna opera) idr. Med dirigenti in režiserji, s katerimi redno sodeluje, izstopajo Errico Frezis, Loucas Karytinos, Alexandros Myrat, Gabriel Chmura, Juanjo Mena, Laurent Campellone, Giancarlo del Monaco, David Pountney, Myron Michailidis, Lorenzo Marianni, Philippe Forget in Stephen Langridge. Leta 2019 je debitiral v vlogi Adorna v Verdijevi operi Simon Boccanegra (Narodno gledališče v Atenah), nato pa še kot Pollione v Bellinijevi operi Norma (HNK Ivana pl. Zajca na Reki) in Cavaradossi v Puccinijevi Tosci (Opera Malmö). Leta 2022 je dosegel velik uspeh z debijem v naslovni vlogi Verdijeve opere Otello v novi produkciji HNK Ivana pl. Zajca Rijeka ter v na novo odprtem Kulturnem konferenčnem centru v Heraklionu na Kreti.

**Domen Križaj**

Baritonist Domen Križaj (r. 1989 v Kranju) je študiral solopetje na ljubljanski Akademiji za glasbo, ob tem pa zaključil študij medicine. Že med študijem je prejel vrsto nagrad na slovenskih (TEMSIG) in mednarodnih tekmovanjih (»Ferruccio Tagliavini« v Deutschlandsbergu, »Petar Konjović«, »Amici della musica«, »Zinka Milanov«, »Otto Edelmann«, »Ada Sari«, »Neue Stimmen« v Güterslohu idr.), na katerih je prejemal najvišje nagrade. Leta 2013 je za študijske dosežke prejel študentsko Prešernovo nagrado Akademije za glasbo v Ljubljani, še istega leta pa se je kot solist v okviru mednarodnega programa »Young Singers Project« predstavil na Salzburškem festivalu. Leta 2015 je bil štipendist društva Richard Wagner Ljubljana. Svoj velik glasovni potencial dokazuje z izjemnimi interpretacijami velikih baritonskih vlog v širokem slogovnem diapazonu, med katerimi zasledimo partije, kot so Figaro (Le nozze di Figaro), Lescaut (Manon Lescaut), Astrolog (Opat) in Starejši sin iz Brittnovih glasbenogledaliških alegorij Goreča ognjena peč (The Burning Fiery Furnace) ter Izgubljeni sin (The Prodigal Son), naslovna vloga opere Evgenij Onjegin Čajkovskega in Albert (Werther). Med letoma 2017 in 2019 je bil član opernega studia Gledališča v Baslu, kjer je nastopal v Purcellovi operi Kralj Arthur in Ullmanovi operni enodejanki Cesar z Atlantide ali Zavrnitev smrti (Der Kaiser von Atlantis oder Die Tod-Verweigerung), upodobil pa je tudi vlogo Sharplessa iz Puccinijeve opere Madama Butterfly. V pevčevem repertoarju lahko zasledimo tudi vloge, kot so Baron Douphol (La traviata), Sam (Težave na Tahitiju), Albert (Zlati skarabej), Zdravnik (Pelej in Melisanda), Marcello (La bohème) idr. Kot iskan koncertni pevec je nastopil z več mednarodno priznanimi orkestri, kot so Dunajska filharmonija, Simfonični orkester Avstrijskega radia in televizije, Camerata Salzburg idr.

**Ljubomir Puškarić**

Bariton Ljubomir Puškarić je rojen v Zagrebu, kjer je obiskoval glasbeno šolo in pouk petja. Zasebno se je izobraževal pri Dariji Hreljanović in Vitomirju Marofu, po končani Glasbeni šoli Pavla Markovca (v razredu Nataše Šurina) pa je študiral solopetje na Glasbeni akademiji v Zagrebu pod mentorstvom Vlatke Oršanić. Na Univerzi Indiana v Bloomingtonu je maja 2010 diplomiral iz petja v razredu Roberta Harrisona. Od leta 2015 je član Opere HNK Zagreb, kjer je poustvaril številne pomembne baritonske vloge, kot so Figaro (Seviljski brivec), Morales (Carmen), Marco (Gianni Schicchi), Doktor Falke (Netopir), Silvio (I pagliacci), Apolon (Orfej), Marcelo (La bohème), naslovno vlogo opere Nikola Šubić Zrinski, Mlinar Sima (Ero z onega sveta), Belcore (Ljubezenski napoj), Kraljevi glasnik (Lohengrin), Grof Almaviva (Figarova svatba), naslovni vlogi oper Don Giovanni in Jevgenij Onjegin, Rodrigo (Don Carlo), Papageno (Čarobna piščal), Grof Luna (Trubadur), Sharpless (Madama Butterfly), Enrico Ashton (Lucia di Lammermoor), Giorgio Germont (La traviata) idr. Kot solist je nastopil v številnih opernih hišah, kot so denimo HNK Split, Teaatro dell'Opera v Rimu, Opera Cincinnati, HNK Osijek, HNK Ivana pl. Zajca na Reki, SNG Opera in balet Ljubljana, Opera SNG Maribor, Lyric Opera v Chicagu, Opera v Seattlu idr. Že med študijem je prejel celo vrsto nagrad, med drugim prve nagrade na državnem tekmovanju solopevcev v Dubrovniku (2007), na lokalnem tekmovanju Metropolitanske opere v Bloomingtonu (2009 in 2010), prvo nagrado na tekmovanju Ondina Otta v Mariboru (2010) idr. Zagrebška filharmonija mu je leta 2011 podelila naziv »mladi glasbenik leta«, leta 2013 je prejel tudi nagrado Vladimirja Ruždjaka za vlogi Don Giovannija (iz istoimenske Mozartove opere) in Pieta Grootha (iz Bersove opere Čevljar iz Delfta), leta 2017 pa še nagrado Milke Trinina za upodobitev vloge Grofa Almavive (Figarova svatba) ter nagrado hrvaškega gledališča za vlogo Rodriga Pose iz Verdijeve opere Don Carlo.

**Valentin Pivovarov**

Valentin Pivovarov se je rodil v Kijevu v Ukrajini. V rodnem kraju je študiral solopetje in postal solist v tamkajšnjem gledališču Taras Ševčenko. Pivovarov se je udeležil številnih mednarodnih tekmovanj in se na njih vselej odlično izkazal. Med drugim je prejel nagrado Glinka, dosegel drugo mesto na Tekmovanju Čajkovski v Moskvi in dobil zlato medaljo na tekmovanju “Voci verdiane” v Bussetu. V pevčevem repertoarju zasledimo najrazličnejše vloge, kot denimo velike Verdijeve vloge v operah, kot so Filip II. v operi Don Carlo, Ramfis v Aidi, Pagano (Lombardijci na prvem križarskem pohodu), Zaharija v Nabuccu in Monterone v Rigolettu, pa tudi partije v delih Rossinija, Puccinija, Donizettija in Mozarta. Prav tako je že večkrat pel Don Basilia v Seviljskem brivcu, Collina v La bohème, Raimonda v operi Lucia di Lammermoor, Komendnika v Don Giovanniju, Povodnega moža v Rusalki idr. Težišče pevčevega repertoarja predstavljajo vloge iz ruskih oper. Med drugim je v operah Musorgskega pel vlogi Borisa in Pimena v Borisu Godunovu ter Ivana Hovanskega v Hovanščini, Kana Kočaka v Borodinovem Knezu Igorju ter Kneza Gremina v Jevgeniju Onjeginu Petra Iljiča Čajkovskega. V tej zadnji vlogi je Pivovarov z velikim uspehom nastopil tudi v beneški operi La Fenice. Njegov koncertni program obsega Verdijev Rekviem, s katerim je požel bučen aplavz v pariški dvorani Salle Pleyel, Stabat Mater in Petite messe solennelle Gioacchina Rossinija ter Mozartov Rekviem.

**Rebeka Lokar**

Slovenska sopranistka Rebeka Lokar je rojena v Mariboru, kjer je tudi obiskovala glasbeno šolo. V nadaljevanju študija je izpolnjevala svojo pevsko tehniko pri italijanskem baritonu Mauru Augustiniju. Svojo pevsko pot je začela kot mezzosopranistka; debitirala je z vlogo Clotilde v Bellinijevi operi Norma leta 2005 v Operi SNG Maribor. Septembra 2007 je prejela štipendijo Teatra Lirico Sperimentale v Spoletu za projekt »Nuova Europa«. Kot mezzosopranistka je oblikovala vloge, kot so Berta v Seviljskem brivcu, Gospa Bentson v Lakmé, Marthe Schwertlein v Faustu, Polovsko dekle v Borodinovi operi Knez Igor, Lola (Cavalleria rusticana), Mercedes v Carmen, Tisba v Rossinijevi Pepelki, s katero je nastopila tudi na turneji po Japonski in Umbriji. Sledile so vloge, kot so denimo Amneris v Aidi, Maddalena v Rigolettu, Fenena v Nabuccu, Flora v operi La traviata in Giovanna v Rigolettu v beneški operi La Fenice leta 2010 in marca 2011. Novembra 2010 je spremenila repertoar, ki je primernejši za njen vokal, nato pa se je kot lirsko mladodramski sopran predstavila na številnih koncertih in recitalih. Junija 2012 je debitirala kot Amelia (Ples v maskah) v Teatru Regio v Torinu pod taktirko dirigenta Renata Palumba. Avgusta 2012 je debitirala v vlogi Santuzze (Cavalleria rusticana) v okviru umbrijskega poletnega festivala v Terniju. Leta 2013 je debitirala v sopranski vlogi v Verdijevem Rekviemu v Operi SNG Maribor, poleti 2013 sledi debi z vlogo Abigaille (Nabucco) na festivalu na Comskem jezeru (Italija). Leta 2014 je nastopila v vlogi Medeje v Cherubinijevi Medeji v opernem gledališču v Bielefeldu (Nemčija), nato pa še v vlogi Amneris (v Verdijevi operi Aida) v okviru mednarodne turneje Opere SNG Maribor na Japonskem. Maja 2015 je debitirala v vlogi Minnie v Puccinijevi operi Dekle z zahoda (La fanciulla del West) v Operi SNG Maribor, nato sledi vloga Amelie (Ples v maskah) na Open Air Festivalu v Braunschweigu (Nemčija), kmalu zatem se je predstavila kot Abigaille (Nabucco) na festivalu Taormina Opera Stars v znamenitem grškem amfiteatru v sicilijanski Taormini. Oktobra 2015 je debitirala z vlogo Helene v originalni izvedbi Verdijevih Sicilijanskih večernic pod dirigentskim vodstvom Nikše Bareze v HNK Zagreb, februarja 2016 pa v naslovni vlogi Puccinijeve opere Turandot v mariborski Operi. Z naslovno vlogo Turandot se je uspešno predstavila na uglednem Puccinijeve festivalu v Toskani (Torru del Lago), v Sassariju, Torinu, HNK Zagreb ter v gledališču Perez Galdos v Las Palmasu. Februarja 2017 je debitirala v zahtevni vlogi Čočo san iz Puccinijeve opere Madama Butterfly v Teatru Coccia v italijanski Novari, takoj zatem pa še v mariborski Operi z vlogo Leonore v Verdijevi operi Trubadur. Po uspešnem koncertu Verdijevega Rekviema v HNK Zagreb, kjer je pela zahtevno sopransko vlogo, se ponovno nastopila v naslovni vlogi Verdijeve Aide v Mariboru, kjer je debitirala v še eni vlogi Leonore – tokrat v Verdijevi operi Moč usode (La forza del destino). V prestižnih veronski Areni je še istega leta nastopila v vlogah Turandot, Aide in Abigaille, prav v slednji pa se je predstavila tudi mariborskemu občinstvu na začetku sezone 2018/2019 v novi produkciji Verdijeve opere Nabucco. Letošnjo operno sezono (2022/2023) je začela z debijem v naslovni vlogi Ponchiellijeve opere La Gioconda.

**Irena Petkova**

Mezzosopranistka Irena Petkova se je rodila v Bolgariji. Po diplomi iz solopetja na konservatoriju v Sofiji je kmalu postala solistka tamkajšnje državne opere. Po evropski koncertni turneji, še posebej po osvojitvi posebne nagrade na mednarodnem pevskem tekmovanju Boris Hristov, pa je postala redna gostja številnih opernih hiš po Evropi, zlasti v Nemčiji. Njen repertoar obsegajo predvsem vloge iz Mozartovih oper ter iz italijanske tradicije belcanta (Rossini, Donizetti, Bellini), visoke in pozne romantike (Verdi, Puccini) in verizma (Leoncavallo, Mascagni, Puccini). Med njenimi prepričljivimi upodobitvami spada naslovna vloga Bizeteve opere Carmen, velik uspeh pa je požela tudi kot Rosina (Seviljski brivec), Adalgisa (Norma), Fenena (Nabucco), Cherubino (Figarova svatba), Suzuki (Madama Butterfly), Starka (Kandid) idr. Redno nastopa tudi kot koncertna pevka, zlasti v Franciji in Španiji, debitirala pa je tudi v veliki dvorani dunajskega Musikverein. Od leta 2006 je solistka Opere SNG Maribor, kjer je nastopila v številnih opernih produkcijah, med drugim v operah Falstaff, Pesnik in upornik, Čarobna piščal, Kandid, Ples v maskah, Nabucco, Norma, Hoffmannove pripovedke, Lakmé, Seviljski brivec, Faust, Pikova dama, Moč usode, Jevgenij Onjegin, Netopir, Werther idr. Med njenimi zadnjimi odrskimi upodobitvami sodijo vloge Frugola, Gorečnica in Ciesca v Puccinijevega Triptiha (Plašč, Sestra Angelica, Gianni Schicchi). Med njenimi zadnjimi prepričljivimi pevskimi upodobitvami lahko zasledimo pomembne mezzosopranske vloge, kot so Amneris (Aida), Ježibaba (Rusalka), Dalila (Samson in Dalila), Azucena (Trubadur), Bersi (Andrea Chénier), v sezoni 2020/2021 je debitirala v vlogi Dine iz slovenske operne novitete Marpurgi, v sezoni 2022/2023 pa z vlogo Laure Adorno iz opere La Gioconda.

**Alfonz Kodrič**

Po končani gimnaziji in srednji glasbeni šoli v Mariboru, je nadaljeval študij na Akademiji za glasbo v Ljubljani v razredu prof. Alenke Dernač Bunta. Že v času študija je sodeloval v opernih predstavah in na koncertih. Izpopolnjeval se je pri Nikoli Mitiću in Valentinu Pivovarovu in leta 1998 postal solist Opere in baleta SNG Maribor. Doma in v tujini (Hrvaška, Italija, Ukrajina, Tajvan, Kosovo) se je predstavil z najznačilnejšimi vlogami iz basovskega repertoarja: Sparafucile (Rigoletto), Banco (Macbeth), Timur (Turandot), Kralj Egipta (Aida), Colline (La bohème), Don Basilio (Seviljski brivec), Don Ruy Gomez de Silva (Ernani), Cirillo (Fedora), Lodovico (Othello), Markiz d’Obigny (La traviata), Ferrando (Trubadur), Sarastro (Čarobna piščal), Tom (Ples v maskah), Knez Gremin, Zarecki, Rotnij (Jevgenij Onjegin), Loredano (Dva Foscarija), Pistola (Falstaff), Luther, Crespel (Hoffmannove pripovedke), Grof Ceprano (Rigoletto), Drevo (Granatno jabolko), Manucci (Črne maske), Kromow (Vesela vdova), Seneka (Kronanje Popeje), Billy Jackrabbit (Dekle z zahoda), Duhovnik (Lady Macbeth Mcenskega okraja) idr. Pogosto nastopa tudi kot koncertni pevec.

**Slavko Sekulić**

Basist Slavko Sekulić (rojen 1971 na Reki) je diplomiral iz solopetja na tržaškem Glasbenem konservatoriju Giuseppeja Tartinija v razredu Rite Susovsky. Leta 2003 je kot najboljši študent prejel nagrado Ministrstva za kulturo Republike Italije. Študij petja je nadaljeval na Visoki šoli Mirković, ki izvaja študijske programe po licenci moskovskega Glasbenega konservatorija Petra Iljiča Čajkovskega, podiplomski študij je prav tako zaključil na tržaškem konservatoriju Giuseppeja Tartinija in na državnem konservatoriju Komitas v Erevanu. Mednarodno pevsko kariero je začel leta 2004, ko je nastopil v SNG Opera in balet Ljubljana, nato pa v številnih drugih opernih gledališčih, kot so Teatro Lirico Giuseppe Verdi v Trstu, Opera SNG Maribor, Narodno gledališče Beograd, HNK Ivana pl. Zajca na Reki, kjer je postal solist leta 2014. Ob omenjenih opernih hišah je gostoval tudi v HNK Zagreb, v bruseljski operi La Monnaie in Operi Charleroi, v Teatru Persio Flacco Volterra iz Pise, Teatru Udine, Teatru Comunale v Bolzanu, Teatru Comunale v Genovi, Hessenskem državnem gledališču v Wiesbadnu ter tokijski dvorani Bunkamura. Med njegovimi najvidnejšimi odrskimi upodobitvami zasledimo številne pomembnejše basovske vloge, kot so Veliki duhoven (Nabucco), Veliki inkvizitor (Don Carlo), Sparafucile (Rigoletto), Fiesco (Simon Boccanegra), Oče gvardijan (Moč usode), Ramfis (Aida), Commendatore (Don Giovanni), Colline (La bohème), Timur (Turandot), Knez Gremin (Jevgenij Onjegin), Oroveso (Norma), Seneka (Kronanje Popeje), Dulcamara (Ljubezenski napoj), Pater Laurent (Romeo in Julija), Daland (Večni mornar) idr. Kot operni solist je sodeloval s številnimi priznanimi dirigenti, kot so Michael Halász, Loris Voltolini, Dieter Rossberg, Vladimir Kožuhar, Bruno Campanella, Steven Mercurio, Stefano Ranzani, Lorenzo Fratini, Peter Feranec, Uroš Lajovic, Marco Boemi, Marko Letonja, Dejan Savić in Francesco Rosa, ter z režiserji, kot so Graham Vick, Pier Luigi Pizzi, Vito Taufer, Manfred Schweigkofler idr.

**Sebastijan Čelofiga**

Basbaritonist Sebastijan Čelofiga se je rodil v Mariboru, kjer je obiskoval nižjo in srednjo glasbeno šolo za petje pri profesorici Jolandi Korat. Po opravljenem sprejemnem izpitu se je vpisal na Kunstuniversität Graz, kjer je študiral v razredu prof. Ulfa Bästleina. Svojo profesionalno pevsko pot je začel v sezoni 1998/1999 kot zborist v mariborski Operi, katere stalni član je od leta 2000. Kot solist je oblikoval vloge v operah Madama Butterfly (Cesarjev komisar, Matičar), La traviata (Markiz d’Obigny), Zlatorog (Marco), Pikova dama (Narumov), Netopir (Dr. Falke), Werther (Johann), Tosca (Sciarrone, Ječar), La bohème (Alcindoro), Moč usode (Župan, Kirurg), Romeo in Julija (Gregorio), Hoffmannove pripovedke (Hermann, Schlémil), Črne maske (Petruccio), Vesela vdova (Cascada), Obuti maček (Kralj, Ljudožerec), Pogovori karmeličank (Javelinot), Carmen (Morales) idr. Sodeloval je z mednarodno priznanimi dirigenti, kot so Stefano Pellegrino Amato, Nello Santi, Francesco Rosa, Michael Halás, Marko Letonja, Valerij Gergijev, Benjamin Pionnier, Uroš Lajovic, ter z režiserji, kot so Plamen Kartaloff, Hugo de Ana, Diego de Brea, Janusz Kica, Pier Francesco Maestrini, Damir Zlatar Frey, Jun Aguni, Janez Burger idr. Z mariborsko Opero je gostoval v Italiji, na Hrvaškem, v Srbiji, Singapurju in na Japonskem. Kot koncertni pevec je ob različnih priložnostih nastopal z opernimi arijami in samospevi po Sloveniji in v Avstriji. Med njegove zadnje odrske kreacije na mariborskem odru sodijo vloge, kot so Fouquier-Tinville (Andrea Chénier), Dr. Pravnik (Planinska roža), Frank (Netopir), na začetku sezone 2020/2021 pa je debitiral v vlogi Odposlanca iz slovenske operne novitete Marpurgi.

**Valentina Čuden**

Sopranistka Valentina Čuden je svojo glasbeno pot začela na Dunaju, in sicer na glasbeni šoli v razredu prof. Vetter von der Lilie ter na konservatoriju za glasbo kot najmlajša članica pevskega zbora pod vodstvom prof. Otta Partmanna. Kot najstnica je bila zaposlena kot igralka v Auersperškem gledališču na Dunaju, sodelovala je tudi pri izvedbi Molnarjeve drame Dečki Pavlove ulice. Pevsko se je izpopolnjevala pri Piji Brodnik v Ljubljani. Pred tem se je izobraževala pri Yoriko Tanno in Stuartu Hamiltonu v Torontu. Sodelovala je tudi pri pevskih delavnicah pod vodstvom hrvaške sopranistke Dunje Vejzović, Ulfa Bästleina v Ljubljani, Daniela Ferroja v Italiji in Stephena Delanyja v Avstriji. Med letoma 2002 in 2006 je v Kanadi kot pevka in pianistka prejela več prvih nagrad na festivalu Kiwanis, na NATS festivalu ter na tekmovanju Canadian Music Competition, kjer je bila finalistka (2006). Leta 2004 je z odliko diplomirala kot koncertna pianistka na univerzi Carleton v Otavi v Kanadi v razredu Verne Jacobson. Za svoje izjemne uspehe je prejela nekaj štipendij, leta 2004 tudi odličje “Medal of Music”. Od leta 2009 je članica Opere SNG Maribor, kjer je nastopila v številnih vlogah: Frasquita (Carmen), Giannetta (Ljubezenski napoj), Sestra Genovieffa in Nella (Sestra Angelica, Gianni Schicchi), Grofica Ceprano (Rigoletto), Olga (Vesela vdova), Pošast (Kdor upa, ne odneha), Leonora (Črne maske) in Curra (Moč usode). V ljubljanski operni hiši je pela vlogo Madame Herz v Mozartovi enodejanki Gledališki direktor ter Leonoro v Črnih maskah Marija Kogoja. Oder je delila z mnogimi glasbeniki, med drugim s Sašo Olenjukom, Sabino Cvilak, Mileno Morača, Juretom Ivanušičem, Janezom Lotričem, skupino Katice itd. Pela je pod vodstvom raznih dirigentov, kot so Simon Robinson, Loris Voltolini, Benjamin Pionnier, Aleksandar Spasić, Igor Švara in Uroš Lajovic. Nastopila je na odrih v Sloveniji, Avstriji, Italiji, Kanadi in na Japonskem. Pevkin širok repertoar ključno zaznamujejo predvsem vidnejše in naslovne vloge del različnih glasbenogledaliških zvrsti, ki jih je poustvarila na odru mariborske Opere, med drugimi Eliza Dolittle (My Fair Lady), Amor in Dvorna dama (Kronanje Popeje), Aksinja in Kaznjenka (Lady Macbeth Mcenskega okraja), Rosalinda (Netopir), Musetta (La bohème), Norina (Don Pasquale), Lisa (Mesečnica) in Katja Silvana (Planinska roža).

**Dušan Topolovec**

Tenorist Dušan Topolovec je od leta 1990 kot zborist – solist zaposlen v Operi SNG Maribor. Pevsko se je izobraževal na Glasbeni šoli v Mariboru. V času Opernega studia SNG Maribor je debitiral kot solist v vlogi Grofa Almavive v Rossinijevi operi Seviljski brivec, leta 2003 pa je postal solist Opere SNG Maribor. Od takrat nastopa v številnih opernih predstavah, med katerimi velja še posebej omeniti prepričljive interpretacije vlog iz oper, kot so Turandot (Pang), Hoffmannove pripovedke (Andrès, Spalanzani), Madama Butterfly (Goro, Princ Jamadori), La traviata (Gaston), Pikova dama (Čekalinski), Čarobna piščal (Monostatos), Lakmé (Hadži), Carmen (Remendado), Tosca (Spoletta), Netopir (Einsenstein), Werther (Schmidt), Rigoletto (Borsa), Norma (Flavij), Dva Foscarija (Barbarigo), Glumači (Peppe, Arlecchino), Dido in Enej (Mornar), Moč usode (Trabuco), Romeo in Julija (Tybalt), Obuti maček (Jean, markiz de Carabas), My Fair Lady (Polkovnik Pickering) in številne druge. Pel je tudi v opernih praizvedbah slovenskih skladateljev, kot so Krog s kredo Slavka Osterca, Pesnik in upornik Tomaža Sveteta, Al’ pekel al’ nebo Alda Kumarja, Kdor upa, ne odneha Vitje Avsca in Črne maske Marija Kogoja. Z mariborsko Opero je gostoval na Portugalskem, Japonskem, v Tajvanu in Italiji. Med njegovimi zadnjimi upodobitvami zasledimo vloge, kot so Mime (Rensko zlato), Abdallo (Nabucco), Incroyable (Andrea Chénier), Ervin Gabernik (Planinska roža) in Dr. Blind (Netopir).

**Bogdan Stopar**

Tenorist Bogdan Stopar je pouk solopetja obiskoval pri prof. Simoni Raffanelli Krajnc, s katero je med šolanjem sodeloval pri številnih glasbenogledaliških projektih in nastopil v različnih vlogah, kot so Princ Tamino iz opere Čarobna piščal, Čarovnica iz opere Janko in Metka, Bastien iz opere Bastien in Bastienne ter Zajček iz otroške spevoigre Koga se strah boji?. Leta 2012 je v okviru Evropske prestolnice kulture z vlogo Polkovnika Pickeringa nastopil v muzikalu My Fair Lady. V sezoni 2013/2014 je postal član Zbora Opere SNG Maribor, občasno pa nastopa tudi v manjših in srednjih solističnih vlogah. V sezoni 2014/2015 je nastopil v naslovni vlogi pravljične opere Obuti maček Césarja Kjuja, nato pa še kot Branjevec v muzikalu My Fair Lady. V sezoni 2015/2016 je poustvaril vloge Drugega pretorijca, Senekovega prijatelja in Konzula iz Monteverdijeve opere Kronanje Popeje ter vlogo Drugega Filistejca iz opere Samson in Dalila. V naslednjih sezonah so mu bile zaupane vloge Froha v operi Rensko zlato, Sela iz opere Trubadur, Stražarja iz opere Lady Macbeth iz Mcenskega okraja, Notarja v Bellinijevi operi Mesečnica in Fredericka Fleeta v muzikalu Titanic. V zadnji uprizoritvi Mozartove spevoigre Ugrabitev iz seraja je nastopil v vlogi Pedrilla, nato pa še kot Opat v operi Andrea Chénier, Jani v operi Marpurgi ter v vlogi Mirana Svetlina v opereti Planinska roža. Pevsko tehniko je izpopolnjeval na seminarjih pri Vernocchi v Italiji, pri priznanem baritonistu Marcosu Finku, sopranistki Rebeki Lokar in tenorju Renzu Zulianu.

1. Celovito (integralno) edicijo s skoraj vso znano glasbo, ki jo je Verdi ustvaril za to opero, vključno z deli, izločenimi pred pariško premiero, in poznejšimi revizijami je leta 1980 pripravila nemška muzikologinja Ursula Günther; druga, revidirana različica edicije je izšla leta 1986. [↑](#footnote-ref-1)
2. Prim. Ciril Cvetko: *Opera in njeni mojstri*, Mladinska knjiga, Ljubljana 1963, str. 320. [↑](#footnote-ref-2)